جوج كليات على الأقل لونصاو تاريخ الامتحانات الخريفية هذ العام فزمان كورونا، والأمر كيتعلق على سبيل المثال لا الحصر بكلية القانون التابعة لجامعة محمد الخامس بالرباط، وكلية العلوم والتقنيات التابعة لجامعة عبد المالك السعدي بطنجة. كلية القانون أكَدال فالرباط دارت إعلان فالصفحة ديالها الرسمية، كتتكلم فيها على بداية الامتحانات الخريفية الخاصة بشهر 3 و5 ف10 فبراير 2021، و18 فبراير بالنسبة للفصل الأول. بزاف ديال الطلبة فالتعليقات استنكرو هذشي، ورفضو هذ القرار وقالو أن مجموعة من الأساتذة مازال حتى ماعطاوهم راس الخيط فالدروس، وكاين اللي مازال مادار معاهم حتى حصة. أما كلية طنجة، فعلنات أن الامتحانات غتكون حضورية ابتداء من 8 فبراير 2021، الشيء اللي خلا مجموعة من الطلبة يستنكرو، ويطالبو باش تكون الامتحانات عن بعد، حيت غيتكرفصو بزاف الناس اللي بعاد وماعندهم فين يباتو بسباب إغلاق الأحياء الجامعية. ولحد الساعة، أغلبية الكليات مازال ماعلنو على الامتحانات، ومازال ماكاين قرار رسمي من قطاع التعليم العالي بوزارة التربية الوطنية على كيفاش خاص تكون الامتحانات الجامعية هذ العام، والإجراءات اللي خصها تدار، وكيفاش خاصها تكون، مع دخول السلالة الجديدة دكورونا للمغرب. 
كليات بداو يوجدو للامتحانات ولونصاو تاريخها والطلبة مافهمو والو: مازال مابدينا حتى لقرايا !